CELEX: E2011P0014(01)
Language: el
Date: 2016-11-17 00:00:00
Title: Προσφυγή που ασκήθηκε στις 17 Νοεμβρίου 2016 από την DB Schenker κατά της Εποπτεύουσας Αρχής της ΕΖΕΣ (Υπόθεση E-14/11 COSTS)

9.3.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 73/20
            
         Προσφυγή που ασκήθηκε στις 17 Νοεμβρίου 2016 από την DB Schenker κατά της Εποπτεύουσας Αρχής της ΕΖΕΣ
   (Υπόθεση E-14/11 COSTS)
   (2017/C 73/10)
   Στις 17 Νοεμβρίου 2016 ασκήθηκε προσφυγή κατά της Εποπτεύουσας Αρχής της ΕΖΕΣ ενώπιον του Δικαστηρίου της ΕΖΕΣ από τις Schenker North AB, Schenker Privpak AB και Schenker Privpak AS (εφεξής συλλογικά «DB Schenker»), εκπροσωπούμενες από τον Jon Midthjell, Advokatfirmaet Midthjell AS, Grev Wedels plass 5, NO-0151 Όσλο, Νορβηγία.
   Η προσφεύγουσα ζητεί από το Δικαστήριο να εκδώσει την ακόλουθη απόφαση:
   
               1.
            
            
               Το συνολικό ποσό των λοιπών δαπανών που θα καταβληθούν από την Εποπτεύουσα Αρχή της ΕΖΕΣ στις Schenker North AB, Schenker Privpak AB και Schenker Privpak AS καθορίζεται σε 183 951 ευρώ.
            
         
               2.
            
            
               Το ποσό αυτό προσαυξάνεται με τόκους υπερημερίας από την ημερομηνία κατά την οποία η παρούσα απόφαση επιδίδεται στους διαδίκους μέχρι την πραγματική ημερομηνία πληρωμής. Το επιτόκιο που θα εφαρμοστεί υπολογίζεται βάσει του επιτοκίου που εφαρμόζει η Ευρωπαϊκή Κεντρική Τράπεζα στις κύριες πράξεις αναχρηματοδότησης που ισχύουν την πρώτη ημερολογιακή ημέρα του μηνός λήξης της προθεσμίας, προσαυξημένο κατά τρεισήμισι ποσοστιαίες μονάδες.
            
         Νομικά και πραγματικά περιστατικά και νομική θεμελίωση:
   
               —
            
            
               Οι προσφεύγουσες, καλούμενες συλλογικά «DB Schenker», ασκούν δραστηριότητες χερσαίων, θαλάσσιων και σιδηροδρομικών μεταφορών στη Νορβηγία, Σουηδία και Δανία. Η DB Schenker ήταν η προσφεύγουσα στην υπόθεση E-14/11 κατά της Εποπτεύουσας Αρχής της ΕΖΕΣ ενώπιον του Δικαστηρίου της ΕΖΕΣ.
            
         
               —
            
            
               Το άρθρο 70 παράγραφος 1 του Κανονισμού Διαδικασίας του Δικαστηρίου της ΕΖΕΣ αναφέρει:
               
                  
                     «Αν γεννηθεί αμφισβήτηση σχετικά με τα έξοδα που μπορούν να αναζητηθούν, το Δικαστήριο αποφαίνεται με διάταξη κατόπιν αιτήσεως του ενδιαφερομένου διαδίκου και αφού ο αντίδικος υποβάλει τις παρατηρήσεις του.».
                  
               
            
         
               —
            
            
               Με την απόφασή του στην υπόθεση E-14/11, το Δικαστήριο της ΕΖΕΣ διέταξε την Εποπτεύουσα Αρχή της ΕΖΕΣ να καταβάλει τα έξοδα στα οποία υποβλήθηκε η προσφεύγουσα.